钦定古今图书集成/历象汇编/庶征典/第113卷 > 《周礼》 > 《夏官》
## 钦定古今图书集成/历象汇编/庶征典/第113卷 > 《周礼》 > 《夏官》

《方相氏》，狂夫四人。

〈订义〉王昭禹曰：“方相氏者，以其相视而攻疫者，非一方也。《月令》于季冬命有司大傩，则曰旁磔，亦以方之所在，非一方。”郑锷曰：“康成谓方相犹放想，可畏怖之貌，义无所考，殆猖狂之意也。因四方而驱疫，必狂夫为之。盖阳胜则为狂，阴慝则为疫。狂夫，阳之太过者也，夏则阳盛而火王，阳盛而太过则为狂矣。使之索阴慝”之鬼，亦厌胜之术。

《掌蒙》熊皮，黄金四目，元衣朱裳，执戈扬盾，帅百隶而
时难。〈乃多反〉以《索室》驱疫。

〈订义〉郑锷曰：“熊之为物，猛而有威，百兽畏之，蒙熊皮所以为威也。金阳，刚而有制，用为四目，以见刚明，能视四方，疫疠所在，无不见也。”